ইসলামি উপদেশমূলক সাহিত্য

**ইসলামি উপদেশমূলক সাহিত্যে** বিভিন্ন কাহিনী বা উপাখ্যানের সংকলন অন্তর্ভুক্ত থাকতে পারে; যেমন: আইনি মতামত, ধর্মীয় গ্রন্থের ব্যাখ্যা, আইনি তত্ত্ব, দিকনির্দেশনা, পরামর্শ অথবা ইসলামি জীবন কাহিনী।

ইসলামি উপদেশমূলক সাহিত্য সাধারণত ছোট প্রচারপত্রে মুদ্রিত হয় এবং এতে প্রায়শই বিভিন্ন ব্যক্তি বা কর্তৃপক্ষের উপদেশ অন্তর্ভুক্ত থাকে। ফতোয়া, তাফসির ও ফিকহের বিপরীতে নসীহত এবং উপদেশমূলক সাহিত্য জাগতিক উৎস থেকেও আসতে পারে এবং এগুলো কেবল ওলামাদের (ইসলামি পণ্ডিতদের) দ্বারাই রচিত হওয়ার কোনো বাধ্যবাধকতা নেই। ফিকহ, তাফসির, ফতোয়া বা এগুলোর ওপর ভিত্তি করে রচিত উপদেশের থেকে ভিন্ন হয়ে, এই ধরনের উপদেশ ধর্মীয় গ্রন্থের গণ্ডি ছাড়িয়ে যেতে পারে এবং নীতিগত আবেদন প্রতিষ্ঠার জন্য সাধারণত সহজে গ্রহণযোগ্য নয় এমন হাদিস বা ধর্মীয় বিধিনিষেধেরও সহায়তা নিতে পারে। সামাজিক, কর্তৃত্বমূলক বা ধর্মীয় বিষয়াবলি সম্পর্কিত ঐতিহ্যগত এবং স্বতঃনবায়নযোগ্য তথ্যের ওপরই মূলত এর নির্ভরতা পরিলক্ষিত হয়।

গুদরুন ক্রেমারের মতে, মুসলিম সমাজের ব্যক্তিরা ধর্মীয় ও নৈতিক উপদেশের ওপর জোর দিতে পারেন এবং বিস্তৃত বিষয়ে উপদেশ দেওয়ার ক্ষেত্রে তারা প্রবল উৎসাহী হতে পারেন। এসব বিষয় একেবারে প্রাত্যহিক জীবনের সাধারণ ঘটনাও হতে পারে; উদাহরণস্বরূপ: তাদের সমাজের রীতিনীতি অনুযায়ী পরচুলা পরা ঠিক হবে কি না। তাই, মারজিয়েহ বশিরপুরের মতে, মুসলিমদের সামাজিক আচরণ উপদেশমূলক সাহিত্য দ্বারা গভীরভাবে প্রভাবিত হয়।

## খিলাফত আমল
খিলাফতের শাসনব্যবস্থা অ-আরব এবং অমুসলিম বেসামরিক কর্মকর্তাদের ওপর ব্যাপকভাবে নির্ভরশীল ছিল, বিশেষ করে পরবর্তীকালীন উমাইয়া এবং প্রাথমিক আমলের আব্বাসীয় রাষ্ট্রগুলোতে। অষ্টম শতাব্দীতে এই পরিস্থিতির পরিবর্তন হতে শুরু করে, কারণ মুসলিমরা ধর্মীয় প্রভাব খাটিয়ে সামাজিক ও অর্থনৈতিক সুবিধা লাভের জন্য প্রতিযোগিতায় লিপ্ত হতে শুরু করে। নবম শতাব্দীর দিকে ইসলামি আইনবিদরা অমুসলিমদের নিয়োগের বিরোধিতা শুরু করলেও তার প্রভাব ছিল সামান্য; তবে দ্বাদশ শতাব্দী থেকে একটি বড় ধরনের আনুষ্ঠানিক পরিবর্তন লক্ষ্য করা যায়, যখন স্বতন্ত্র উপদেশমূলক সাহিত্যগুলো অ-মুসলিম বেসামরিক কর্মকর্তাদের বরখাস্ত করার পক্ষে প্রচার শুরু করে।

জেনিফার এ. লন্ডন মধ্যযুগীয় উপকথাগুলোর পাণ্ডিত্যপূর্ণ গুরুত্ব এবং উপস্থাপনাকে উপদেশমূলক সাহিত্যের অংশ হিসেবে দেখেন, যা *মিরর ফর প্রিন্সেস* হিসেবে ব্যবহৃত চরিত্রগুলোর মাধ্যমে রাজনৈতিক চিন্তাধারা প্রকাশ করত।

​সামি হেলেওয়ার মতে, নবম শতাব্দীর পারস্যের ইসলামি পণ্ডিত তাবারি এবং একাদশ শতাব্দীর পণ্ডিত আল-তালাবি কর্তৃক বর্ণিত ইউসুফ, দাউদ এবং সুলায়মান-এর নবী-সংক্রান্ত উপাখ্যানগুলো: যা কাসাসুল আম্বিয়া নামে পরিচিত, মধ্যযুগীয় ইসলামি শাসকদের জন্য উপদেশমূলক সাহিত্য হিসেবে কাজ করত।

​দশম শতাব্দীর একজন অজ্ঞাতনামা লেখকের একটি আরবি পাণ্ডুলিপিতে ধর্মীয় সুরযুক্ত ছন্দের মাধ্যমে শাসকদের উপদেশ দিতে দেখা যায়। কোনো কোনো ক্ষেত্রে এই উপদেশগুলো কেবল ধর্মীয় গণ্ডিতে সীমাবদ্ধ না থেকে প্রশাসনিক নীতিমালারও পরামর্শ দেয়।

​কারখানিদ লেখক ইউসুফ বালাসাগুনি তার *কুতাদগু বিলিগ* (পরম সুখের জ্ঞান) গ্রন্থে ইসলামি উপদেশমূলক সাহিত্য রচনা করেন, যা কারখানিদ আমলের তুর্কি ভাষায় রচিত একমাত্র পরিচিত সাহিত্যকর্ম।

সৌদ আল-সারহান সম্পাদিত *পলিটিক্যাল কোয়েটিজম ইন ইসলাম: সুন্নি অ্যান্ড শিয়া প্র্যাকটিস অ্যান্ড থট* গ্রন্থে *এক্সপ্রেশনস অব পলিটিক্যাল কোয়েটিজম ইন ইসলামিক হিস্ট্রি* শীর্ষক প্রবন্ধে ইব্রাহিম মুসা এবং নিকোলাস রবার্টস উল্লেখ করেন যে, মধ্যযুগে মুসলিম সাম্রাজ্যগুলোর ক্ষমতার পটভূমিতে যেখানে রাজনৈতিক নিষ্ক্রিয়তাবাদ একজন আদর্শ নাগরিকের গুণ হিসেবে গণ্য হতো, সেই সময়েই উপদেশমূলক সাহিত্যের ধারাটি বিকশিত হতে শুরু করে। মুসা এবং রবার্টসের মতে, তৎকালীন উপদেশমূলক সাহিত্যের লক্ষ্য ছিল বাস্তবসম্মত নিষ্ক্রিয় তৎপরতার অংশ হিসেবে রাজনৈতিক কর্তৃত্ব বজায় রাখতে সহায়তা করা। আল-সারহান আরও উল্লেখ করেন যে, নিজামুল মুলক-এর সিয়াসতনামা, আল-গাজ্জালির *নসীহত আল-মুলুক* এবং ইবনে তাইমিয়ার *আল-সিয়াসা আল-শারিয়্যা* (শরিয়ত অনুযায়ী শাসনের বই) একদিকে রাজনৈতিক সক্রিয়তার উদাহরণ দিলেও, অন্যদিকে খলিফাদের ঐশ্বরিকভাবে অনুমোদিত নিরঙ্কুশ শাসনতন্ত্রের কাছে নতিস্বীকার করেছিল। উপদেশমূলক সাহিত্যের কৌশল ছিল রাজনৈতিক সক্রিয়তার এক সূক্ষ্ম বহিঃপ্রকাশ, যা ধর্মীয় অনুশাসনের গণ্ডির মধ্যে থেকে ন্যায়সংগত ও সুশৃঙ্খল শাসনের আহ্বান জানাত এবং একই সাথে ক্ষমতাসীন কর্তৃপক্ষের প্রতি বাস্তবসম্মত আনুগত্য বজায় রাখত। তবে অনেক উপদেশমূলক সাহিত্য ধর্মের গণ্ডি ছাড়িয়ে আরও বিস্তৃত আলোচনা করে। উদাহরণস্বরূপ, একাদশ শতাব্দীর রাজনৈতিক তাত্ত্বিক আল-মাওয়ার্দী ষষ্ঠ শতাব্দীর (ইসলাম-পূর্ব সময়ের) আল-আফওয়াহ আল-আওদির একটি উক্তি উদ্ধৃত করেন:  মুসা এবং রবার্টস বলেন যে, এই উক্তির প্রথমার্ধ আধুনিক পণ্ডিতদের সংজ্ঞায়িত রাজনৈতিক নিষ্ক্রিয়তাবাদের সাথে সামঞ্জস্যপূর্ণ, আর দ্বিতীয়ার্ধটি একটি ন্যায়সংগত ও শরিয়াতসম্মত শাসনের প্রতি অনুগত ও ধার্মিক মুসলিম নাগরিকের প্রত্যাশার সাথে মিলে যায়।

আলি পীরজাদেহ অষ্টম শতাব্দীর পর ফার্সি সাহিত্য থেকে জরাথুস্ট্রবাদ অদৃশ্য হয়ে যাওয়ার উদাহরণ টেনে বলেন যে, ইসলামি সাহিত্য এবং ইসলামি উপদেশমূলক সাহিত্য মূলত আরবীয় আখ্যানকে একক প্রাধান্য প্রদানের মাধ্যমে স্থানীয় সংস্কৃতি ও ঐতিহ্যের অধিকাংশ চিহ্ন মুছে ফেলে। তিনি আরও দাবি করেন যে, ইরানি সাম্রাজ্যগুলো বংশানুক্রমিক উত্তরাধিকারের কারণে সৃষ্ট তাদের অযোগ্যতা আড়াল করতে এবং কায়েমী স্বার্থান্বেষী মহলের আনুগত্য বজায় রাখতে এই উপদেশমূলক সাহিত্য রচনাকে উৎসাহিত করত।
### সামাজিক ইসলামিকরণ
​প্রাথমিক ও মধ্যযুগীয় শতাব্দীগুলোতে সুফি সাহিত্য তাদের উপদেশমূলক সাহিত্যসহ মুসলিম জনসাধারণের মধ্যে সুফি ইসলামি মূল্যবোধ প্রসারে গুরুত্বপূর্ণ ভূমিকা পালন করে। প্রাথমিক তুর্কি ধ্রুপদী উপদেশমূলক সাহিত্যের মধ্যে ১৩শ শতাব্দীর কবি ইউনুস এমরের (সম্ভাব্য) *রিসালেতুন-নুশিয়্যাহ*, ফরিদ উদ্দিন আত্তারের *পন্দ-নামা*, সাদির *বোস্তাঁ* ও *গুলিস্তাঁ*, মাওলানা রুমির *[[মসনবী]]* এবং আহমেদ ফকিহ-এর *চারহ্-নামা* (৭৯৪–৭৯৮) তুর্কি মুসলিম সংস্কৃতি ও জনসাধারণের মধ্যে বিশেষ প্রভাব বিস্তার করেছিল। আনেস নিলুফার কেফেলির মতে, উচ্চবর্গীয় ইসলাম এবং লোকজ ইসলামের মধ্যবর্তী সীমারেখা অনেক সময়ই অস্পষ্ট ছিল; যেহেতু সাধারণ মানুষের কাছে আরবি ভাষা সহজলভ্য ছিল না, তাই ইসলাম শিক্ষার একটি জনপ্রিয় মাধ্যম হিসেবে লোকসাহিত্য ব্যবহৃত হতো, যার অন্তর্ভুক্ত ছিল বিভিন্ন সুফি গ্রন্থও।

## উপদেশ প্রদানের মাধ্যম
​ইসলামি উপদেশ প্রদানের মাধ্যমগুলোর মধ্যে ঐতিহ্যবাহী পদ্ধতির পাশাপাশি আধুনিক প্রযুক্তিও অন্তর্ভুক্ত। মিশরে আল-আজহার বিশ্ববিদ্যালয় পাতাল রেল স্টেশনগুলোতে 'উপদেশ/ফতোয়া কিয়স্ক' স্থাপন করেছে এবং *ডায়াল-এ-শেখ* নামে একটি ফোনে উপদেশ নেওয়ার পরিষেবা চালু করেছে। জেকব গুহল এবং মাইলো কমারফোর্ডের গবেষণা অনুযায়ী, অনলাইনে জেন-জি মুসলিমরা জীবনের বিভিন্ন বিষয়ে উপদেশ নিতে আগ্রহী; যেমন: নির্দিষ্ট কোনো আচরণ ইসলামের দৃষ্টিতে বৈধ কি না এবং দৈনন্দিন সমস্যার সাথে ইসলাম শিক্ষার সম্পর্ক কীভাবে তৈরি করা যায়।

## সামাজিক লিঙ্গ
​১৯০৫ সালে প্রকাশিত আশরাফ আলী থানভীর বেহেশতী জেওর, দক্ষিণ এশীয় মুসলিমদের মধ্যে প্রচলিত পিতৃতান্ত্রিক লিঙ্গভিত্তিক ভূমিকার ধারণার ধারাবাহিকতাকে প্রভাবিত করে। মারজিয়েহ বশিরপুর মত প্রকাশ করেন যে, উর্দু উপদেশমূলক সাহিত্যে পারস্পরিক আচরণের ক্ষেত্রে আদবের ওপর যে গুরুত্ব দেওয়া হয়েছে, তা শিক্ষিত ও অশিক্ষিতদের মধ্যে একটি শ্রেণিবিভেদ তৈরি করে; যার ফলে নিম্নবিত্তদের প্রতি বৈষম্যকে এক প্রকার বৈধতা দেওয়া হয়। উনবিংশ শতাব্দীর শেষভাগ এবং বিংশ শতাব্দীর শুরুর দিকের পুনর্জাগরণবাদী সংস্কারকরা নারী শিক্ষার প্রচার করেন, কিন্তু তাদের উপদেশমূলক সাহিত্য মূলত নারীদের গৃহস্থালি ব্যবস্থাপনায় আরও দক্ষ করে তোলার বিষয়টিকে কেন্দ্র করেই আবর্তিত হতো।
## আধুনিক যুগ
​জেকব গুহল এবং মাইলো কমারফোর্ডের গবেষণা অনুযায়ী, আধুনিক অনলাইন মিডিয়ার মাধ্যমে প্রচারকৃত বিষয়বস্তুর মূল উদ্দেশ্য হলো মুসলিমদের সংক্ষিপ্ত ও সরাসরি জীবনমুখী উপদেশ প্রদান করা; তবে কিছু প্রচারক এই উপদেশগুলোকে তাদের বৃহত্তর মতাদর্শিক বর্ণনার সাথে একীভূত করার চেষ্টা করেন। ইসলামি বিধিবিধানের একটি প্রামাণ্য ব্যাখ্যার সন্ধানে অনুসারীরা শেষ পর্যন্ত রাজনৈতিক ও আধ্যাত্মিক জিজ্ঞাসার পূর্ণাঙ্গ দিকনির্দেশনা এবং সেই সাথে একটি একাত্মতার বোধ বা চেনা গণ্ডির খোঁজ করেন। উল্লেখযোগ্য বিষয় হলো, দ্ব্যর্থহীন উত্তর পাওয়ার এই আকাঙ্ক্ষা দৈনন্দিন জীবনের আপাতদৃষ্টিতে তুচ্ছ বিষয়গুলোর ক্ষেত্রেও বিস্তৃত; উদাহরণস্বরূপ: নির্দিষ্ট কিছু বিনোদনমূলক কাজে অংশ নেওয়া যেমন গেম খেলা, ভ্রু প্লাক করা, কিংবা পাবলিক সুইমিং পুলে যাওয়া মুসলিমদের জন্য বৈধ কি না। গুহল এবং কমারফোর্ড (২০২১) বলেন যে, নিয়মিত জীবনমুখী উপদেশের বেশিরভাগ অংশ সাধারণ হলেও, মাঝেমধ্যে এর একটি বড় অংশ হঠাৎ করেই বিষাক্ত ঘৃণ্য বক্তব্যের পর্যায়ে চলে যেতে পারে। কিছু প্রচারকের ক্ষেত্রে পাবলিক সুইমিং পুলের প্রসঙ্গ থেকে গণসহিংসতা কিংবা শেষ জমানার আলোচনায় চলে যেতে যে সামান্য সময় লাগে, তা ইঙ্গিত দেয় যে, তারা ধর্মীয় উপদেশের বিরুদ্ধে ছোটখাটো বিচ্যুতিকে আরও গুরুতর অপরাধের পূর্বলক্ষণ হিসেবে উপস্থাপন করতে চান।

## গ্রন্থপঞ্জি
* সরকার, নীলঞ্জন (২০০৬), *দ্য ভয়েস অব মাহমুদ*: *দ্য হিরো ইন জিয়া বারানী'স ফাতাওয়া-ই জাহানদারি*
* 
* 

## আরও দেখুন
*পরামর্শ কলাম
*হেদায়াত
*ইসলামি সাহিত্য
*ইসলামি দর্শন
*ইসলাম শিক্ষা
*ইসলামের প্রসার
*খুতবা

## আরও পড়ুন
* *মেডিভ্যাল মুসলিম মিররস ফর প্রিন্সেস: অ্যান অ্যান্থোলজি অব অ্যারাবিক, পার্সিয়ান অ্যান্ড টার্কিশ পলিটিক্যাল অ্যাডভাইস*। কেমব্রিজ ইউনিভার্সিটি প্রেস। 
* পিকক, এ.সি.এস. অধ্যায় ৩: *অ্যারাবিক ইন আচেহ অ্যান্ড দ্য ওয়াজুদি ডিবেটস*। *অ্যারাবিক লিটারারি কালচার ইন সাউথইস্ট এশিয়া ইন দ্য সেভেন্টিয়েনথ অ্যান্ড এইট্টিয়েনথ সেঞ্চুরিজ*। লাইডেন, নেদারল্যান্ডস: ব্রিল, ২০২৪।  
* বোক্কাচিনি, এনরিকো। ২৩: *টিচিং রয়্যাল কম্প্যানিয়নশিপ: অ্যাডভাইস অন দ্য রুলার'স কম্প্যানিয়নস ইন মিররস ফর প্রিন্সেস*। *টিচার্স অ্যান্ড স্টুডেন্টস*। লাইডেন, নেদারল্যান্ডস: ব্রিল, ২০২৪।

## তথ্যসূত্র

বিষয়শ্রেণী:ইসলামি সাহিত্য